Hideki kan geskiedenis maak | Netwerk24
11 April 2021 09:57
Hy het met vier houe voorgeloop nadat reën verrigtinge by die Augusta National-gholfbaan Saterdag onderbreek het.
Hideki Matsuyama loop voor ná die derde ronde van die Amerikaanse Meesterstoernooi. Foto: Getty Images
Matsuyama, wat die dag afgeslaan het met sy telkaart wat gewys het dat hy drie houe agter die oornag-voorloper Justin Rose was, het agt putjies gespeel ná 'n onderbreking van 78 minute weens die reën en het met merkwaardige syfers van 65, sewe onder baansyfer, gespog wat hom nou algeheel 11 onder baansyfer laat.
"Voor die toeter geblaas het, het ek nie 'n goeie dryfhou gespeel nie, maar ná die toeter weer geblaas het vir die hervatting, het ek elke hou getref presies soos ek wou," het Matsuyama, wat laas in 2017 op die PGA-toer gewen het, deur middel van 'n tolk gesê.
"Hierdie gaan 'n nuwe ervaring wees om die voorloper te wees wanneer die laaste ronde aanbreek in 'n major.
"Al wat ek seker in die stadium kan doen is om vanaand te ontspan, goed voor te berei en net my beste te gee."
Rose (72), wat opsoek is na sy eerste Groenbaadjie ná 'n paar toernooie waar hy dit net-net misgeloop het, was in die tweede plek saam met Xander Schauffele (68), die Australiër Marc Leishman (70) en die Meesters-debutant Will Zalatoris (71).
Matsuyama, 25ste op die wêreldranglys, het deur Armen Corner gestorm met 'n paar voëltjies en toe 'n arend by die 15de putjie behaal om die voortou te neem.
Voëltjies op die volgende twee putjies tesame met die eerste ronde van die toernooi sonder 'n hou oor baansyfer, het toegelaat dat hy die eerste Japannees word om voor te loop ná enige ronde in die Meesters.
Dit was ook sy beste ronde in tien Meesterstoernooie.
Rose was heel week in beheer van sake en was met twee houe voor kort nadat spel hervat het, maar kon daarna nie die ritme vind waarvoor hy gesoek het nie.
"Ek het nie goed genoeg gespeel nie, so eenvoudig soos dit," sê Rose.
"Ek is bly ek het nog 'n kans om die geleentheid te hê om die titel te jaag en natuurlik sal ek 'n bietjie beter wil vaar."
Charl Schwartzel loop voor onder die Suid-Afrikaners met een oor baansyfer wat hom in die gesamentlike 29ste plek plaas.
Louis Oosthuizen, twee oor, lê in die 38ste plek, met Christiaan Bezuidenhout in die 47ste plek met 4 oor. – Reuters, Sportredaksie